Dag 108: Strande bly gesluit | Netwerk24
Dag 108: Strande bly gesluit
12 Julie 2020 07:18
Dit is dag 108 van die nasionale staat van inperking.
Pres. Cyril Ramaphosa spreek die nasie toe oor verwikkelinge rakende die bekamping van die verspreiding van Covid-19 nadat hy vanmiddag 'n spesiale kabinetsvergadering belê het.
Volg die regstreekse uitsending hier:
13 Jul. 17:00:39
Strande bly gesluit
Die minister van samewerkende regering, Nkosazana Dlamini-Zuma, het Maandag gesê dit is nie so dat strande oopmaak nie. Strande word spesifiek gesluit gehou omdat mense daar kan saamdrom. Die minister van gesondheid, dr. Zweli Mkhize, het dit Maandagmiddag herhaal.
12 Jul. 21:32:11
Jy mag weer strand toe gaan
Die regulasies wat Sondag laataand gepubliseer is, sluit in dat strande weer oopgestel is.
Dit is die eerste keer dat strande mag oopmaak sedert inperking in Maart in Suid-Afrika ingestel is.
Nóg 'n verandering in die regulasies is dat mense wat veeleisende oefening doen, nie 'n masker hoef te dra nie, maar 'n afstand van 3 m moet hou van ander mense.
* Al die regulasies wat Sondagaand aangekondig is, is onmiddellik van krag, behalwe die aandklokreël wat van Maandagaand af geld.
12 Jul. 21:28:51
Die jongste syfers
Daar is die afgelope 24 uur 12 058 nuwe gevalle aangemeld, wat die totaal op 276 242 te staan bring.
In dieselfde tydperk is 108 mense dood weens Covid-19 en daar is nou altesaam 4 079 mense dood weens die virussiekte
Daar het al 134 874 pasiënte herstel.
12 Jul. 20:39:31
Ons moet weer begin bou aan die ekonomie.
Die dae, weke en maande wat kom, sal van die grootste uitdagings tot nog toe vir ons inhou.
Mense moet saamwerk om die verspreiding van die virus te beperk. Elke individu se poging om die verspreiding van die virus te beperk, maak 'n verskil.
Niemand is alleen nie. Nou meer as ooit, is ons verantwoordelik vir die mense rondom ons se lewens.
12 Jul. 20:38:10
Taxi's wat lang reise onderneem, mag net 70% van hul toegelate passasiers dra. Vir plaaslike ritte mag taxi's 100% vol wees, maar met nuwe, strenger regulasies. Die taxi's se vensters moet oop wees, voertuie moet ontsmet word en almal moet maskers dra.
12 Jul. 20:37:07
Ramaphosa sê die stigma rondom die virus moet verbreek word. Hy bedank die duisende mense wat baklei teen die virus, verpleegpersoneel, dokters, lede van die media, polisie, weermag en verkeersbeamptes wat verantwoordelik is vir veiligheid. Hy bedank ook noodsaaklike werkers wat help dat die land aan die gang bly.
12 Jul. 20:36:38
Die nasionale ramptoestand word verleng tot 15 Augustus.
12 Jul. 20:35:31
Almal moet saans van 21:00 tot soggens 04:00 tuisbly. Die nuwe aandklokreël geld van Maandag.
12 Jul. 20:34:40
Die verkoop en verspreiding van alkohol word onmiddellik opgeskort.
12 Jul. 20:29:34
Die dra van gesigmaskers gaan strenger gereguleer word. Werkgewers, winkels, taxi's en eienaars van openbare geboue word ingevolge die regulasies verplig om te sorg dat mense wat by hul winkels en geboue inkom of in hul taxi's klim, maskers dra.
Meer oor: Koronavirus | Covid-19-Virus | Inperking | Inperkingsregulasies
Senior beampte in Limpopo-premier se kantoor toets positief